Document ID: /roh_data/filtered/fineweb-2-filterrobots_roh.jsonl.gz/6759

L'architect grischun survegn il premi renumà Norman Foster per il project dad ina chasa da famiglia a Tumein/Tamins. Il premi va mintg'onn al project che riva da cumbinar da maniera la pli estetica l'architectura e la producziun d'energia solara.
Sper Premi Norman Foster dus ulteriurs premis solars en Grischun
Sper la chasa da Daniel Ladner vegnan onurads anc dus auters projects cun in premi solar svizzer: Numnadamain l'edifizi da la Caotec Naturtechnik a Brusio e la chasa da pliras famiglias Hächler a Cuira.
Quests dus projects vegnan premiads en la categoria edifizis cun la distincziun per edifizis tenor il standard da «PlusEnergieBauten PEB».
Premis solars en trais categorias
La premiaziun da persunas u projects solars innovativs ha lieu quest onn per la 27avla giada. Sper ils Norman Foster Solar Awards datti ils premis solars svizzers en trais differentas categorias: En la categoria persunalitads u instituziuns per tgi che promova l’energia solara da maniera speziala, en la categoria edifizis per fabricats novs, sanaziuns u fabricats tenor il standard da «PlusEnergieBauten PEB» ed en la categoria indrizs per producziun d’energia.
RR novitads 06:00
Agentura solara Svizra
Ella è l'inizianta dal premi ed è vegnida fundada il 1990. Dapi lura promovia l'agentura l’idea dad avair en mintgina da las radund 3’000 vischnancas svizras almain in indriz solar che producescha tranter 1 kW e 10 MW energia. Per propagar l’idea haja ella lantschà il premi solar svizzer, scriva l'agentura sin pagina en la rait.